CELEX: 32020D0155
Language: el
Date: 2019-10-24 00:00:00
Title: Απόφαση (ΚΕΠΠΑ) 2020/155 του Συμβουλίου της 24ης Οκτωβρίου 2019 σχετικά με την υπογραφή και τη σύναψη, εξ ονόματος της Ένωσης, της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Σομαλίας όσον αφορά το καθεστώς της αποστολής της Ευρωπαϊκής Ένωσης για την οικοδόμηση ικανοτήτων στη Σομαλία (EUCAP Somalia)

6.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 34/3
               
            
         ΑΠΟΦΑΣΗ (ΚΕΠΠΑ) 2020/155 ΤΟΥ ΣΥΜΒΟΥΛΙΟΥ
         της 24ης Οκτωβρίου 2019
         σχετικά με την υπογραφή και τη σύναψη, εξ ονόματος της Ένωσης, της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Σομαλίας όσον αφορά το καθεστώς της αποστολής της Ευρωπαϊκής Ένωσης για την οικοδόμηση ικανοτήτων στη Σομαλία (EUCAP Somalia)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37, σε συνδυασμό με το άρθρο 218 παράγραφοι 5 και 6 της Συνθήκης για τη λειτουργία της Ευρωπαϊκής Ένωσης,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 16 Ιουλίου 2012 το Συμβούλιο εξέδωσε την απόφαση 2012/389/ΚΕΠΠΑ (1) για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR).
                  
               
                     (2)
                  
                  
                     Το άρθρο 8 της απόφασης 2012/389/ΚΕΠΠΑ προβλέπει ότι το καθεστώς της EUCAP NESTOR και του προσωπικού της, συμπεριλαμβανομένων, ενδεχομένως, των προνομίων, ασυλιών και των άλλων εγγυήσεων που απαιτούνται για την ολοκλήρωση και την εύρυθμη διεξαγωγή της EUCAP NESTOR, αποτελεί αντικείμενο συμφωνίας που συνάπτεται κατ’ εφαρμογή του άρθρου 37 της Συνθήκης για την Ευρωπαϊκή Ένωση και σύμφωνα με τη διαδικασία που ορίζεται στο άρθρο 218 της Συνθήκης για τη λειτουργία της Ευρωπαϊκής Ένωσης.
                  
               
                     (3)
                  
                  
                     Στις 15 Ιουλίου 2012, ο πρωθυπουργός της μεταβατικής ομοσπονδιακής κυβέρνησης της Δημοκρατίας της Σομαλίας, με επιστολή προς τον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας, επιβεβαίωσε ότι «τα δικαιώματα και οι υποχρεώσεις που προβλέπονται στη συμφωνία για το καθεστώς τής υπό την ηγεσία της ΕΕ αποστολής Atalanta, η οποία συνήφθη στις 31 Δεκεμβρίου 2008, θα ισχύουν επίσης για την EUCAP NESTOR, το προσωπικό, τα κτίρια και τα περιουσιακά στοιχεία της».
                  
               
                     (4)
                  
                  
                     Στις 12 Δεκεμβρίου 2016, με την απόφαση (ΚΕΠΠΑ) 2016/2240 (2), το Συμβούλιο αποφάσισε ότι η EUCAP NESTOR θα πρέπει να επικεντρωθεί στην παροχή βοήθειας προς τη Σομαλία ώστε αυτή να ενισχύσει τις ικανότητές της στον τομέα της ναυτιλιακής ασφάλειας, προκειμένου να την καταστήσει ικανή να επιβάλλει αποτελεσματικότερα το ναυτικό δίκαιο. Η απόφαση (ΚΕΠΠΑ) 2016/2240 μετονόμασε την EUCAP NESTOR σε EUCAP Somalia. Ως εκ τούτου, κρίθηκε σκόπιμο ότι πρέπει να συναφθεί επίσημη συμφωνία για το καθεστώς της αποστολής με την Ομοσπονδιακή Δημοκρατία της Σομαλίας, ειδικά για την αποστολή EUCAP Somalia.
                  
               
                     (5)
                  
                  
                     Στις 12 Απριλίου 2018, το Συμβούλιο εξέδωσε απόφαση του Συμβουλίου για την έγκριση της έναρξης διαπραγματεύσεων με την Ομοσπονδιακή Δημοκρατία της Σομαλίας για μια συμφωνία σχετικά με το καθεστώς της αποστολής της Ευρωπαϊκής Ένωσης για την οικοδόμηση ικανοτήτων στη Σομαλία (EUCAP Somalia).
                  
               
                     (6)
                  
                  
                     Συμφωνία σχετικά με το καθεστώς της EUCAP Somalia στην Ομοσπονδιακή Δημοκρατία της Σομαλίας αποτέλεσε αντικείμενο διαπραγμάτευσης μεταξύ της Ένωσης και της Ομοσπονδιακής Δημοκρατίας της Σομαλίας.
                  
               
                     (7)
                  
                  
                     Η συμφωνία θα πρέπει να εγκριθεί εξ ονόματος της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Σομαλίας σχετικά με το καθεστώς της αποστολής της Ευρωπαϊκής Ένωσης για την οικοδόμηση ικανοτήτων στη Σομαλία (EUCAP Somalia) («συμφωνία») εγκρίνεται εξ ονόματος της Ένωσης.
            Το κείμενο της συμφωνίας επισυνάπτεται στην παρούσα απόφαση.
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία προκειμένου να δεσμεύσουν την Ένωση.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 24 Οκτωβρίου 2019.
            
               
                  Για το Συμβούλιο
               
               
                  Η Πρόεδρος
               
               A.-K. PEKONEN
            
         
         
            (1)  Απόφαση 2012/389/ΚΕΠΠΑ του Συμβουλίου, της 16ης Ιουλίου 2012, για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) (ΕΕ L 187 της 17.7.2012, σ. 40).
         
            (2)  Απόφαση (ΚΕΠΠΑ) 2016/2240 του Συμβουλίου, της 12ης Δεκεμβρίου 2016, που τροποποιεί την απόφαση 2012/389/ΚΕΠΠΑ για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) (ΕΕ L 337 της 13.12.2016, σ. 18).